**Ministru kabineta noteikumu projekta "Latvijas centrālās iestādes, to funkciju sadalījums un kārtība, kādā tās īsteno Eiropas Parlamenta un Padomes 2016. gada 6. jūlija regulu (ES) 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/2012" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta** **anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir nodrošināt Eiropas Parlamenta un Padomes 2016. gada 6. jūlija regulas (ES) 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/2012 piemērošanu. Noteikumi norīko centrālās iestādes, nosaka to funkciju sadalījumu un kārtību, kādā tās veic regulā minētās darbības un sadarbojas ar Latvijas un ārvalstu valsts un pašvaldību iestādēm. Noteikumu projekts stājas spēkā nākamajā dienā pēc tā izsludināšanas.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Atbilstoši Dokumentu legalizācijas likuma pārejas noteikumu 2. punktam ar 2019. gada 16. februāri stājas spēkā grozījumi par minētā likuma 3. panta papildināšanu ar trešo daļu, kas paredz deleģējumu Ministru kabinetam noteikt Latvijas centrālās iestādes, to funkciju sadalījumu un kārtību, kādā tās atbilstoši Eiropas Parlamenta un Padomes 2016. gada 6. jūlija regulai (ES) 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/2012 (turpmāk – Regula) veic tajā minētās darbības un sadarbojas ar Latvijas un ārvalstu valsts un pašvaldību iestādēm. Ar Ministru prezidenta 2019. gada 8. janvāra rezolūciju Nr. 12/SAN-1014/15 (2018) Tieslietu ministrija noteikta kā atbildīgā iestāde par Dokumentu legalizācijas likuma (2018. gada 1. novembra likuma "Grozījumi Dokumentu legalizācijas likumā" redakcijā) 3. panta trešajā daļā Ministru kabinetam dotā uzdevuma (Nr. 2018-UZD-2506) izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Regula Eiropas Savienības (ES) Padomē tika pieņemta 2016. gada 6. jūlijā. Saskaņā ar Regulas 27. panta 2. punktu Regulu piemēro no 2019. gada 16. februāra, izņemot atsevišķus ar informācijas paziņošanu un publiskošanu saistītus pantus. Regulas mērķis ir veicināt Eiropas Savienības iedzīvotāju brīvu pārvietošanos, vienkāršojot prasības attiecībā uz vienā dalībvalstī izdotu konkrētus juridiskus faktus konstatējošu publisku dokumentu uzrādīšanu citā dalībvalstī. Regula paredz, ka publiskie dokumenti, uz kuriem tā attiecas (skat. Regulas 2. pantu), un to apliecinātas kopijas ir jāatbrīvo no visa veida legalizācijas un līdzīgām formalitātēm. Lai Regulas piemērošanas aspektā nodrošinātu ātru un drošu informācijas pārrobežu apmaiņu, garantētu augstu datu aizsardzības līmeni un novērstu krāpšanu, Regula paredz Eiropas Komisijai nodrošināt Iekšējā tirgus informācijas sistēmas (turpmāk – IMI sistēma) pielāgošanu Regulas vajadzībām. Paredzēts, ka IMI sistēma kalpos kā efektīvs administratīvās sadarbības mehānisms starp dalībvalstu norīkotajām iestādēm, kas izmantojams, lai šaubu gadījumā iestāde, kurā tiek uzrādīts citā dalībvalstī izdots publisks dokuments vai tā apliecināta kopija, varētu pārliecināties par dokumenta autentiskumu, pārbaudot IMI sistēmā attiecīgajā repozitorijā pieejamos dokumentu paraugus, bet, ja šaubas netiek kliedētas – iesniedzot informācijas pieprasījumu ārvalsts iestādei, kas izdeva attiecīgo dokumentu vai sagatavoja apliecināto kopiju, vai atbildīgajai centrālajai iestādei. Regula ir tieši piemērojama, tomēr vairāki aspekti, tostarp centrālo iestāžu nozīmēšana, to funkciju sadalījums un savstarpējā administratīvās sadarbības mehānisma IMI sistēmā noteikšana ir dalībvalstu kompetencē. Par Regulu atbildīga ir Tieslietu ministrija (turpmāk – TM), tomēr Regulas darbības joma aptver arī tādus dokumentus, kuri ir tikai Iekšlietu ministrijas (turpmāk – IEM) kompetencē, tāpēc Latvija norīko divas centrālās iestādes atkarībā no to funkciju sadalījuma. Noteikumu projekta 5. punkts paredz, ka attiecībā uz IEM "ekskluzīvajā" kompetencē esošajiem dokumentiem Latvijas centrālā iestāde ir IEM, savukārt TM ir centrālā iestāde attiecībā uz visiem pārējiem Regulas 2. pantā minētajiem dokumentiem, kā arī ir "galvenā" centrālā iestāde atbilstoši Regulas 15. panta 2. punktam. Noteikumu projektā iekļautais regulējums attiecas uz Latvijas centrālajām iestādēm un tām Latvijas iestādēm, kas atbilst definīcijai Regulas 3. panta 2. punktā. Tā var būt gan Latvijas publiskā iestāde, kurā tiek uzrādīts citā Eiropas Savienības dalībvalstī izdots kāds no Regulas 2. pantā minētajiem dokumentiem vai tā apliecinātā kopija (piemēram, iestādes, kas publiskā reģistrā iekļauj un aktualizē Regulas darbības jomā ietilpstošās ziņas), gan Latvijas iestāde, kas šādus dokumentus izdod. Piemēram, dokumentus, kas konstatē dzimšanas vai miršanas faktu vai laulību izdod pašvaldību dzimtsarakstu nodaļas un TM Dzimtsarakstu departaments; dokumentus, kas konstatē, ka persona ir dzīva – zvērināti notāri; dokumentus, kas konstatē vārdu un uzvārdu – TM Dzimtsarakstu departaments un Pilsonības un migrācijas lietu pārvalde un tās reģionālās nodaļas; dokumentus, kas konstatē valstspiederību – Pilsonības un migrācijas lietu pārvalde un tās reģionālās nodaļas; dokumentus, kas konstatē dzīvesvietu – Pilsonības un migrācijas lietu pārvalde un tās reģionālās nodaļas un pašvaldības; dokumentus, kas konstatē laulības šķiršanu – tiesas un zvērināti notāri; dokumentus, kas konstatē adopciju vai vecāku statusu – tiesas un bāriņtiesas; dokumentus, kas konstatē sodāmības neesamību – Iekšlietu ministrijas Informācijas cents, turklāt vairākus Regulas darbības jomā ietilpstošos faktus reģistrē un/vai to apliecinošus dokumentus uz diplomātisko un konsulāro pārstāvniecību ārvalstīs veidlapām izdod Latvijas Republikasdiplomātiskās un konsulārās pārstāvniecības ārvalstīs.Katra no minētajām iestādēm ir kādas centrālās iestādes padotības iestāde vai kompetences iestāde (nav padotības iestāde, bet izdod dokumentus, kas apliecina faktu, kas atbilstoši noteikumu projekta 5. punktam ietilpst vienas vai otras centrālās iestādes kompetencē). Noteikumu projekts nosaka iestāžu sadarbības ietvaru, savukārt tas, kā centrālās iestādes savas kompetences ietvaros attīsta ātru un efektīvu administratīvās sadarbības mehānismu IMI sistēmā, tostarp organizē savas padotības vai kompetences iestādes (nosaka to funkcijas un lomas IMI sistēmā) un pārrauga šo iestāžu sadarbību ar citu dalībvalstu iestādēm, un citu saskaņā ar Regulu noteikto pienākumu izpildi, ir katras centrālās iestādes ziņā. Tā kā Regula tiecas mazināt izmaksas, laiku, vienkāršot dažādas formalitātes, tās mērķiem visatbilstošākā ir tieša (caur centrālajām vai citām iestādēm nepastarpināta) komunikācija starp iestādi, kurā uzrāda publisko dokumentu, un iestādi, kura to izdevusi vai ir atbildīga par tā autentiskuma pārbaudi. Šajā nolūkā noteikumu projekts paredz, ka centrālā iestāde veicina tās padotības un kompetences iestāžu reģistrāciju IMI sistēmā un mazina jebkādus citus šķēršļus, kas varētu kavēt tiešu pārrobežu komunikāciju. Tāpat pakāpeniski būtu jānodrošina, lai arī tām iestādēm, kurās bieži uzrāda ārvalstī izdotus dokumentus, būtu tieša piekļuve IMI sistēmas repozitorijam un iespēja šaubu gadījumā nosūtīt pieprasījumu attiecīgajai ārvalsts iestādei. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts tieši skar iestādēs, kas izdod Regulas darbības jomas dokumentus, nodarbinātos. Noteikumu projekts skar arī tajās iestādēs, kurās uzrāda citā Eiropas Savienības dalībvalstī izdotus Regulas darbības jomas dokumentus vai to apliecinātās kopijas, nodarbinātos. Netieši tiek skarta jebkura persona, kas Latvijas iestādēs uzrādīs citā dalībvalstī izdotu Regulas darbības jomas dokumentu vai tā apliecinātu kopiju vai kādā no dalībvalstīm uzrādīs Latvijas iestāžu izdotu Regulas darbības jomas dokumentu vai tā apliecinātu kopiju. |
| 2. | Tiesiskā regulējuma ietekme uz tautsaimniecību un administratīvo slogu | Regula, ar kuras īstenošanas nepieciešamību noteikumu projekts ir saistīts, uzliek jaunus pienākumus un paredz jaunas veicamās darbības iestādēm, kas izdod Regulas darbības jomas dokumentus (piemēram, reģistrācija IMI sistēmā, atbilžu sniegšana, repozitorija papildināšana ar dokumentu paraugiem), tomēr kopumā Regula ir vērsta uz administratīvā sloga samazināšanu, kas saistīts ar legalizāciju un citām līdzīgām formalitātēm. Šobrīd mehānismi un kanāli, kādus dalībvalstis izmanto nolūkā noskaidrot citā dalībvalstī izdota dokumenta autentiskumu, ir dažādi. Tas apgrūtina iestāžu darbu. Ar Regulu tiek ieviests vienots, uz standartizētiem jautājumiem un atbildēm balstīts un visās Eiropas Savienības dalībvalstu valodās tulkots sadarbības mehānisms. Citu dalībvalstu informācijas pieprasījumu skaitu iestāde var samazināt, izveidojot pilnīgu dokumentu paraugu repozitoriju. Turklāt noteikumu projekts veicina tiešo sadarbību, tādējādi cenšoties vēl jo vairāk administratīvo slogu mazināt. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Noteikumu projekts izstrādāts sakarā ar nepieciešamību īstenot Eiropas Parlamenta un Padomes 2016. gada 6. jūlija regulu (ES) Nr. 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/201. Eiropas Savienības Oficiālajā Vēstnesī Regula publicēta 2016. gada 26. jūlijā (L 200/1). Saskaņā ar Regulas 27. panta 2. punktu to piemēro no 2019. gada 16. februāra, izņemot atsevišķus ar informācijas paziņošanu un publiskošanu saistītus pantus. Regula ir tieši piemērojama, tāpēc ar noteikumu projektu nevis tiek ieviestas vai pārņemtas Eiropas Savienības tiesību akta prasības, bet risināta daļa jautājumu, kas ir atstāti dalībvalstu ziņā. Dalībvalstu iestāžu pienākums savstarpējā sadarbībā izmantot IMI sistēmu izriet no Regulas 14. panta, savukārt centrālo iestāžu norīkošanas pienākums – 15. panta. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Noteikumu projekts šo jomu neskar. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Noteikumu projekts šo jomu neskar. |

|  |
| --- |
| **VI.** **Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu projekta spēkā stāšanās un, kad Regula kļūs piemērojama, plānoti plašāki sabiedrības informēšanas pasākumi, tostarp dalībvalstu starpā apstiprināta standartizēta teksta publicēšana. |
| 2. | Sabiedrības līdzdalība projekta izstrādē | Noteikumu projekts 2018. gada 27. decembrī publicēts Tieslietu ministrijas tīmekļvietnē sadaļā "Sabiedrības līdzdalība" <https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-latvijas-centralas-iestade>, nodrošinot iespēju sabiedrības pārstāvjiem izteikt viedokli rakstiski līdz 2019. gada 10. janvārim atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1apakšpunktam**.** |
| 3. | Sabiedrības līdzdalības rezultāti | Sabiedrības pārstāvju viedokļi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | TM, IEM, Ekonomikas ministrija, Ārlietu ministrija, Latvijas Zvērinātu notāru padome, Pilsonības un migrācijas lietu pārvalde un tās reģionālās nodaļas, Iekšlietu ministrijas Informācijas cents, pašvaldību dzimtsarakstu nodaļas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Iestāžu funkcijas un uzdevumi būs atkarīgi no to lomas un funkcijām IMI sistēmā. Regula uzliek par pienākumu dalībvalstu iestādēm sadarboties informācijas pieprasījumu gadījumos, kā arī papildināt un regulāri atjaunot IMI sistēmas attiecīgo repozitoriju ar visbiežāk izmantotajiem publisko dokumentu paraugiem. Tas, kā organizēt iestāžu darbu (tostarp tas, kādas funkcijas un lomas tām piešķirt un kādu pārraudzības modeli attīstīt), tiek atstāts katras atbildīgās centrālās iestādes ziņā. Kopumā jaunie uzdevumi un funkcijas nebūs tik apjomīgas un laikietilpīgas, lai radītu nepieciešamību pēc papildu resursiem. Abas Regulas centrālās iestādes (gan IEM, gan TM) noteikumu projektā noteiktās funkcijas nodrošinās tām piešķirto valsts budžeta līdzekļu un esošo cilvēkresursu ietvaros. |
| 3. | Cita informācija | Nav. |

Iesniedzējs:

tieslietu ministrs Jānis Bordāns

Laure 67036993

Maija.Laure@tm.gov.lv